पाली। जिले में जहां एक ओर आपराधिक ग्राफ बढ़ता जा रहा है वहीं दूसरी और कुछ गांव ऐसे हैं जो अपराध रहित और मुकदमेबाजी से मुक्त होने के साथ ही आदर्श गांव और सकारात्मक सोच का उदाहरण पेश कर रहे हैं। हाल ही में जिला पुलिस की ओर से सभी थाना क्षेत्रों में ऐसे गांव ढूंढ़े गए जहां पिछले तीन साल में एक भी मुकदमा दर्ज नहीं हुआ।
सर्वे में 19 थाना क्षेत्रों के 55 ऐसे गांव सामने आए जिनमें तीन साल में एक भी केस दर्ज नहीं हुआ या एक- दो हुए भी तो कोई साधारण मामलों के। राज्य सरकार के निर्देशानुसार जिले के थानों और गांवों को प्रोत्साहित करने के लिए पुलिस को ऐसे गांवों का चयन करना था, जिनमें पिछले तीन सालों में एक भी मामला दर्ज नहीं हुआ।
उसी के तहत जिला पुलिस ने यह सर्वे करवाया। इन गांवों के विकास के लिए राज्य सरकार देगी अतिरिक्त बजट अपराध और मामले रहित इन गांवों को प्रोत्साहित करने के लिए जिला पुलिस विभाग और राज्य सरकार अलग से पहल करेगी। पुलिस अधिकारियों की अोर से जिला स्तर पर कमेटी गठित कर इन गांवों का डाटा तैयार किया गया था। इन गांवों को प्रोत्साहित करने और अन्य लोगों को जागरूक करने के लिए राज्य सरकार इन गांवों के विकास के लिए अलग से बजट देने का प्रस्ताव भी बना रही है।
पुलिस ने इन गांवों को अपराध रहित राजस्व गांवों की श्रेणी में किया शामिल।
सरकार को सूची भेजकर यहां विकास कार्यों के लिए अलग से बजट मंजूर करने की सिफारिश।
सबसे ज्यादा 9 गांव सिरयारी थाने के, शिवपुरा के 7 और खिंवाड़ा के 6 गांव।
इन तीन गांवों के उदाहरण से समझें समाज और ग्रामीणों की पहल की
गुड़ा गोपीनाथ: खिंवाड़ा थाने के अंतर्गत 100 घरों की आबादी वाले इस गांव में 1995 से लेकर अब तक कोई बड़ा मामला दर्ज नहीं हुआ। बीते तीन साल में तो एक भी नहीं। गांव के रिटायर्ड फौजी हुकम सिंह ने बताया कि पूर्वजों का नाम खराब न हो इसके लिए छोटी से छोटी व बड़ी बातों को लेकर कोई थाने में नहीं जाता। कोई भी मामला आए उसे गांव के लोग पोल में लाकर निस्तारण करते हैं। गांव के ही जेपाराम और श्रवण सिंह ने बताया कि इसके लिए नवयुवक मंडल का भी गठन किया गया है। जो लोगों को इसके लिए जागरूक करते हैं।
गुड़ा माताजी: गजनीपुरा ग्राम पंचायत के अधीन 150 घरों की आबादी वाला यह गांव भी खिंवाड़ा थाना क्षेत्र के अंतर्गत आता है। गांव में वार्ड पंच नारायण सिंह, एडवोकेट भवानी सिंह और अध्यापक लक्ष्मण सिंह तीनों मिलकर छोटे-छोटे मामलों का निस्तारण गांव वालों के साथ मिलकर करते हैं। उन्होंने बताया कि कोई भी शिकायत आने पर शाम को गांव के मुख्य क्षेत्र में बैठकर मामलों का निस्तारण किया जाता है। इसके साथ ही शिक्षा के प्रति जागरूक होने के कारण गांव वाले थानों और मामलों से दूर ही रहते हैं। इन दोनों गांवों की खास बात यह है कि इनमें शराब के ठेके तक नहीं है।
लखासनी: जैतारण थाना क्षेत्र के पाटवा ग्राम पंचायत में करीब 50 घरों की आबादी है। गांव में चारण जाति के ही लोग रहते हैं। गांव के उंकारदान, लक्ष्मण दान, चेल दान, अचल दान, जयकरण दान, जीवनदान ने बताया कि गांव में शांति की मिसाल कायम करने के लिए गांव हमेशा आगे रहता है। यदि कोई ऐसा मामला आ भी जाता है तो उसे अपने स्तर पर चौपाल मे ही सुलझा लेते हैं। ग्रामीणों का कहना है कि आज दिन तक गांव में कोई अप्रिय घटना भी नहीं हुई है। सब अपने स्तर पर ही प्रेम व भाईचारे से मनमुटाव को मिटा देते हैं।
भास्कर ने तीन दिन अपने संवाददाताओं को सभी 55 गांवों में भेजा
तीन बड़े कारण आए सामने जिनसे बने ये आदर्श गांव
सभी समाजों के लोग, लेकिन सामंजस्य
ऐसा नहीं कि इन गांवों में किसी समाज विशेष के ही लोग रहते हैं। लेकिन सभी समाजों के लोगों का आपसी सामंजस्य इतना है कि वे एक मंच पर बैठकर बात करते हैं। बड़ों की बात का मान, आपसी समझाइश यहां अधिकांश मामले आपसी समझाइश पर ही निस्तारित हो जाते हैं। छोटी सी कहासुनी के बाद भी गांव के बड़े-बजुर्ग और नवयुवक एक जगह बैठते हैं। मामलों पर निष्पक्ष निर्णय देते हैं, जिन्हें सब मानते हैं। गांव में शिक्षा और जागरूकता शिक्षा के मामले मे भले ही ये गांव अव्वल नहीं हैं लेकिन औसत से ज्यादा हैं। युवा पीढ़ी में पढ़ाई को लेकर अच्छी सोच है। शिक्षा के कारण ही लोग पुलिस व कोर्ट तक जाने से रोकते हैं।
ये गांव पुलिस के लिए आदर्श हैं राज्य सरकार के निर्देशानुसार जिले में सर्वे करवाया गया था। इसमें 19 थानों के 55 ऐसे गांव सामने आए हैं। ये गांव पुलिस के लिए आदर्श हैं। इनको इन्हीं श्रेणी में रख अन्य लोगों को भी इसके लिए जागरूक किया जाएगा। राज्य सरकार इन गांवों के विकास के लिए अलग से बजट देने का प्रस्ताव भी बना सकती है। -दीपक भार्गव,एसपी, पाली।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva